– Vi ønsker ikke å være kjipe, men gjør dette på grunn av begrensede budsjetter. Et redusert tilbud i feriene er nødvendig for å ha bedre tilbud på hverdagene, sier kommunikasjonsrådgiver i Skyss, Ingrid Dreyer til BA.

Som tidligere år får buss- og bybanesjåførene fri julekvelden. De siste rutene kjøres fra rundt klokken 1600.

– Noen synes det er dumt, men vi håper at dette går bra i år som før, sier Dreyer.

Ingen Nordhordlandsbåt

Julehøytiden ellers byr på søndagsruter fra første til tredje juledag. I romjulen og nyttårsaften blir det lørdagsruter, med nattavganger på nyttårsaften. Første nyttårsdag kjøres det søndagsruter.

– Vi ser ikke det store behovet i skoleferien. Det er allerede lite biler på veiene flere dager før jul på grunn av at folk tar tidlig juleferie, mener Dreyer.

Hun minner samtidig folk i Nordhordland på at båten mellom Bergen og Knarvik ikke går i det hele tatt i julen.

– Årets kjekkeste dag

Når bussene står, fører det naturlig nok til at drosjenæringen får en innbringende dag.

– Om det ikke er den travleste, er det absolutt årets kjekkeste dag for oss, sier direktør i Taxi 1, Robert Aasmul.

Taxi 1 kjører ut alt de kan av vanlige biler og rullestolbiler.

– Vi har nok en større fleksibilitet enn bussene. Vi spiser julemiddag når bussene er på veiene, forteller Aasmul.

Taxi-baronen tror at de reisende uansett kommer til å være fornøyde og at fyllekjørerne vil holde seg av veien.

– Totalt sett er kollektivtilbudet godt nok. Drosjer og busser utfyller hverandre bra.

Få ruskontroller

Terje Oksnes, distriktsleder for Utrykningspolitiet (UP) på Vestlandet, er usikker på om manglende kollektivtilbud fører til mer kjøring i ruspåvirket tilstand på den store dagen.

– Vi har ikke konkrete tall på enkeltdager. Det brukes mye alkohol, men jeg håper og tror at de fleste passer på, sier han.

Oksnes forteller om lite kontrollvirksomhet på grunn av ferieavvikling og minimumsbemanning på helligdagene. Rådet fra UP til de som feirer julen hjemmefra, men likevel blir fristet av julepils og akevitt, er enkelt: – De som vet at de skal kjøre bil, bør holde seg unna alkohol.